SKRIFTLIG FORESPØRGSEL E-1635/02

af Stavros Xarchakos (PPE-DE) til Kommissionen

(10. juni 2002)

Om: Fødevaresikkerheden i Grækenland

Fødevarekontrolmyndigheden EFET blev oprettet i 1999 i Grækenland. Ifølge offentliggørelser i den græske presse er formaliteterne i forbindelse med oprettelsen af denne myndighed imidlertid endnu ikke afsluttede, idet de ministerielle afgørelser, der vedrører den, endnu ikke er underskrevet af samtlige ansvarlige ministerier. I Landbrugsministeriet er man utilfreds med, at EFET er blevet lagt ind under Udviklingsministeriet, og den fællesministerielle afgørelse, som fastlægger myndighedens beføjelser, er derfor endnu ikke underskrevet. Ifølge offentliggørelserne i de græske aviser har EU-embedsmænd gentagne gange påpeget de funktionsmæssige problemer, som EFET står over for, samt sat spørgsmålstegn ved forbrugernes sikkerhed, eftersom der i Grækenland ikke findes nogen myndighed til at koordinere kontrollen.

Hvordan og præcist hvornår har Kommissionens tjenestegrene udtrykt foruroligelse over EFET's funktionsmæssige problemer? Hvad var de græske myndigheders reaktion? Siden hvornår har der i de øvrige EU-lande fandtes myndigheder, der beskæftiger sig med fødevarekontrol? Hvad vil Kommissionen gøre for at få de græske myndigheder til at indse, hvor vigtigt det er, at EFET snart kan begynde at fungere effektivt?

Svar afgivet på Kommissionens vegne af David Byrne

(25. juli 2002)

Siden begyndelsen af 1999 har Levnedsmiddel- og Veterinærkontoret under Generaldirektoratet for Sundhed og Forbrugerbeskyttelse gennemført over 30 kontrolbesøg i Grækenland. Langt de fleste af kontrolbesøgene vedrørte fødevaresikkerhed.

Under kontrolbesøgene er der blevet konstateret betydelige mangler i systemerne til kontrol af fødevaresikkerheden i Grækenland. Resultaterne og konklusionerne af de enkelte kontrolbesøg samt de henstillinger, Kommissionen har fremsat over for de græske myndigheder, er blevet sendt til Parlamentet på den sædvanlige måde og offentliggjort på Kommissionens websted(1).

Ansvaret for fødevaresikkerhedskontrollen i Grækenland er delt mellem forskellige myndigheder, bl.a. EFET, den græske fødevaremyndighed. Levnedsmiddel- og Veterinærkontoret har i en række af rapporterne konkluderet, at der er behov for en klarere afgrænsning af de forskellige græske myndigheders ansvarsområder og for en bedre koordinering mellem dem, så der sikres effektive sikkerhedskontrolsystemer, der dækker hele fødevarekæden.

Gennem de seneste to år har det medlem af Kommissionen, der har ansvar for sundhed og forbrugerbeskyttelse, ved flere lejligheder haft drøftelser med de græske ministre for landbrug og for udvikling, såvel i Bruxelles som i Athen, og han har givet udtryk for Kommissionens foruroligelse over manglerne i systemerne til kontrol af fødevaresikkerheden i Grækenland. De græske myndigheder har over for ham forsikret, at de arbejder seriøst og engageret for hurtigst muligt at afhjælpe manglerne.

I februar 2002 besøgte generaldirektøren og ledende embedsmænd fra Generaldirektoratet for Sundhed og Forbrugerbeskyttelse Athen for at se nærmere på, hvor langt man var kommet med gennemførelsen af et handlingsprogram, som de græske myndigheder havde udarbejdet for at efterkomme henstillingerne i rapporterne fra Levnedsmiddel- og Veterinærkontoret. Under besøget blev man enige om, at de græske myndigheder med jævne mellemrum skulle sende en statusrapport om gennemførelsen til Kommissionen, som modtog den første rapport i april 2002. Det bliver heri bekræftet, at der er sket fremskridt på en række områder. For nylig er der blevet bedt om en rapport mere. Dertil kommer, at Levnedsmiddel- og Veterinærkontoret i de kommende måneder vil gennemføre en række kontrolbesøg for på stedet at kontrollere fremskridtene i Grækenland med hensyn til gennemførelsen af punkter i handlingsplanen.

I EU-lovgivningen findes der ikke krav om, at medlemsstaterne skal oprette særskilte strukturer, der skal tage sig af officielle kontrolaktiviteter, men der ser ud til at være en almindelig tendens i den retning. Indtil videre har seks medlemsstater oprettet myndigheder med kontrolbeføjelser, og to har truffet politiske beslutninger om at oprette sådanne organer. To andre medlemsstater har etableret koordineringsorganer eller -procedurer, og en medlemsstat har oprettet et agentur. Disse organer eller agenturer har dog ansvarsområder og opgaver, der er meget forskellige fra den ene medlemsstat til den anden.

(1) http://europa.eu.int/comm/food/fs/inspections/vi/reports/greece/index_en.html.